FSMART ร่วงเกือบ 6% สวนโบรกฯแนะซื้อเป้า 23.50 บ. ชี้กำไรยังโตแกร่ง
FSMART ร่วงเกือบ 6% สวนโบรกฯแนะซื้อเป้า 23.50 บ. ชี้กำไรยังโตแกร่ง โดยปิดตลาดภาคเช้า ราคาอยู่ที่ 17.50 บาท ลบ 1.10 บาท หรือ 5.91% สูงสุดที่ 18.40 บาท ต่ำสุดที่ 17.30 บาท ด้วยมูลค่าซื้อขาย 106.93 ล้านบาท
27 ธ.ค. 2560

ผู้สื่อข่าวรายงานว่า หุ้น บริษัท ฟอร์ท สมาร์ท เซอร์วิส จำกัด (มหาชน) หรือ FSMART ปิดตลาดภาคเช้า ราคาอยู่ที่ 17.50 บาท ลบ 1.10 บาท หรือ 5.91% สูงสุดที่ 18.40 บาท ต่ำสุดที่ 17.30 บาท ด้วยมูลค่าซื้อขาย 106.93 ล้านบาท

ด้าน บล.ฟินันเซีย ไซรัส ระบุในบทวิเคราะห์ (15 ธ.ค.60) แนะนำ “ซื้อ” FSMART ราคาเป้าหมาย 23.50 บาท/หุ้น โดยราคาหุ้นที่ปรับลดลงมามาก เกือบ 17% ในช่วง 2 สัปดาห์ ยิ่งมี Upside มากขึ้น จากราคาเป้าหมายดังกล่าวที่คิดเป็น PEG ปี 2561 ที่ 0.9 เท่า จากคาดการณ์กำไรโต 28% โดยราคาปัจจุบัน คิดเป็น PEG ต่ำ เพียง 0.6 เท่า
ขณะที่ผู้บริหารแจ้งตัวเลขมูลค่าบริการผ่านตู้บุญเติม ในช่วงไตรมาส 4 ขยายตัวดี และยอดการเติมเงินเฉลี่ยต่อเดือน (ARPU) ดีขึ้น หลังจากเฉลี่ยในไตรมาส 3/60 ลดลง เนื่องจากมีการเร่งขยายตู้เติมเงินมาก ในช่วง ไตรมาส 2-3/60  (9,000-10,000 ตู้/ไตรมาส จากระดับปกติ 6000-7000 ตู้/ไตรมาส จากการที่คู่แข่งอันดับ 2 อยู่ระหว่างปรับโครงสร้างธุรกิจ) และไตรมาส 3/60 ได้รับผลกระทบจากน้ำท่วมในภาคอีสานขณะที่ยอดโอนธนาคารยังโตเรื่อยๆ
ทั้งนี้ แนวโน้ม ARPU ที่สูงขึ้น การชะลอการขยายตู้ รวมทั้งบริการใหม่ๆ คาดว่าจะทำให้อัตราการทำกำไร Gross margin ตั้งแต่ไตรมาส 4/60 ดีขึ้น หลังจากลดลงค่อนข้างมากในไตรมาส 3/60 (ที่ 22.9% จาก 2 ไตรมาสก่อนที่ 24.7%-24.9%
อย่างไรก็ตาม อาจมีค่าใช้จ่าย SG&amp;A เพิ่มขึ้นในช่วงสุดท้ายของปี ทำให้กำไรไตรมาส 4/60 มีแนวโน้มเพิ่มขึ้นเล้กน้อย 4-5% จากไตรมาสก่อน และเพิ่ม 14-15% จากปีก่อน ซึ่งดีกว่าคาดเดิมที่ Flat จากไตรมาสก่อน และเพิ่ม 9% จากปีก่อน
อีกทั้งคาดว่ามูลค่าบริการผ่านตู้บุญเติมปีนี้เดิมที่ 3.2 หมื่นล้านบาท มีโอกาสปรับขึ้นขึ้นเป็น 3.4-3.5 หมื่นล้านบาท และปีหน้า บริษัทมองรายได้โตระดับอย่างน้อยเพิ่มขึ้น 20% โดยเน้นการติดตั้งตู้ในจุดมีคุณภาพ เน้นการเพิ่ม ARPU โดยเพิ่มบริการใหม่ๆ และการเพิ่มความถี่การใช้บริการตู้ คงประมาณการกำไรปี 2561 โตอีก 27.8%